CELEX: E2009C0235
Language: el
Date: 2009-05-20 00:00:00
Title: Απόφαση της Εποπτεύουσας Αρχής της ΕΖΕΣ αριθ. 235/09/COL, της 20ής Μαΐου 2009 , σχετικά με το προσωρινό καθεστώς παροχής ενισχύσεων μικρού ύψους (Νορβηγία)

19.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 46/59
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 235/09/COL
   της 20ής Μαΐου 2009
   σχετικά με το προσωρινό καθεστώς παροχής ενισχύσεων μικρού ύψους
   (Νορβηγία)
   Η ΕΠΟΠΤΕΥΟΥΣΑ ΑΡΧΗ ΕΖΕΣ (1)
   
   ΈΧΟΝΤΑΣ ΥΠΌΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το Πρωτόκολλο αριθ. 26,
   ΈΧΟΝΤΑΣ ΥΠΌΨΗ τη συμφωνία μεταξύ των κρατών της ΕΖΕΣ για την ίδρυση μιας Εποπτεύουσας Αρχής και ενός Δικαστηρίου (3), και ιδίως το άρθρο 24,
   ΈΧΟΝΤΑΣ ΥΠΌΨΗ το άρθρο 1 παράγραφος 3 του μέρους I και το άρθρο 4 παράγραφος 3 του μέρους II του πρωτοκόλλου 3 της συμφωνίας περί εποπτείας και Δικαστηρίου (4),
   ΈΧΟΝΤΑΣ ΥΠΌΨΗ τις κατευθυντήριες γραμμές της Αρχής για την εφαρμογή και ερμηνεία των άρθρων 61 και 62 της συμφωνίας ΕΟΧ (5) και ιδίως του Μέρους VIII – Προσωρινοί κανόνες σχετικά με τη χρηματοπιστωτική κρίση - Προσωρινό κοινοτικό πλαίσιο για τη λήψη μέτρων κρατικής ενίσχυσης με σκοπό να στηριχθεί η πρόσβαση στη χρηματοδότηση κατά τη διάρκεια της τρέχουσας χρηματοπιστωτικής και οικονομικής κρίσης (6), όπως τροποποιήθηκαν με την απόφαση αριθ. 190/09/COL της Αρχής της 22ας Απριλίου 2009 (7),
   ΈΧΟΝΤΑΣ ΥΠΌΨΗ την απόφαση αριθ. 195/04/COL της Αρχής της 14ης Ιουλίου 2004 όσον αφορά τις εκτελεστικές διατάξεις που αναφέρονται στο άρθρο 27 του μέρους II του πρωτοκόλλου 3 της συμφωνίας περί Εποπτείας και Δικαστηρίου (8),
   Εκτιμώντας τα ακόλουθα:
   I.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   1.   Διαδικασία
   
   Οι νορβηγικές αρχές κοινοποίησαν το προσωρινό καθεστώς παροχής ενισχύσεων μικρού ύψους δυνάμει του άρθρου 1 παράγραφος 3 του Μέρους I του πρωτοκόλλου 3, με επιστολή της 2ας Απριλίου 2009 (αριθ. 514308).
   2.   Περιγραφή των προτεινόμενων μέτρων
   
   2.1.   Ο στόχος του μέτρου ενίσχυσης
   
   Οι νορβηγικές αρχές ανέφεραν ότι η χρηματοπιστωτική κρίση έχει αρχίσει να επηρεάζει την πραγματική οικονομία της χώρας. Το κοινοποιηθέν μέτρο αποτελεί μέρος μιας ευρύτερης δέσμης μέτρων (9) που αποβλέπει στην αντιμετώπιση σοβαρής διατάραξης της νορβηγικής οικονομίας. Το κοινοποιηθέν καθεστώς προβλέπει τη δυνατότητα χορήγησης μικρών ποσών ενίσχυσης σε επιχειρήσεις που αντιμετωπίζουν αιφνιδίως ελλείψεις ή έστω μη διαθεσιμότητα πιστώσεων, και με τον τρόπο αυτόν συμβάλλει στην αντιμετώπιση σοβαρής διατάραξης της νορβηγικής οικονομίας.
   Το καθεστώς βασίζεται ρητά στο άρθρο 61 παράγραφος 3 στοιχείο β) της συμφωνίας ΕΟΧ και στηρίζεται στην ενότητα 4.2 «Περιορισμένο συμβιβάσιμο ποσό της ενίσχυσης» του προσωρινού πλαισίου.
   2.2.   Ο τύπος και η φύση της ενίσχυσης
   
   Η ενίσχυση θα χορηγείται υπό τύπον διαφανών μορφών ενίσχυσης, όπως ορίζει ο γενικός κανονισμός απαλλαγής κατά κατηγορία (10) στο άρθρο 5, και ιδίως με τη μορφή άμεσων επιχορηγήσεων, επιστρεπτέων επιχορηγήσεων, επιδοτήσεων επιτοκίου και επιδοτούμενων δανείων του Δημοσίου με στοιχείο ενίσχυσης υπολογιζόμενο βάσει του επιτοκίου αναφοράς (11) της Αρχής που ισχύει την ημερομηνία χορήγησης της ενίσχυσης, καθώς και εγγυήσεων του Δημοσίου.
   Το καθεστώς εγγυήσεων, το οποίο διαχειρίζεται η Innovasjon Norge, κατά κανόνα εφαρμόζεται σύμφωνα με την πράξη που αναφέρεται στο παράρτημα XV της συμφωνίας ΕΟΧ σχετικά με τις ενισχύσεις ήσσονος σημασίας (12). Αυτό σημαίνει, μεταξύ άλλων, ότι μεμονωμένες ενισχύσεις που χορηγούνται βάσει καθεστώτος εγγυήσεων σε μη προβληματικές επιχειρήσεις λογίζονται ως διαφανείς ενισχύσεις ήσσονος σημασίας εφόσον το καλυπτόμενο από την εγγύηση μέρος του υποκείμενου δανείου που παρέχεται βάσει του καθεστώτος δεν υπερβαίνει 1 500 000 EUR ανά επιχείρηση (750 000 EUR στον τομέα των μεταφορών). Για να υπολογιστεί το στοιχείο ενίσχυσης των εγγυήσεων του Δημοσίου για δάνεια που υπερβαίνουν το ποσό των 1 500 000 EUR, και βάσει της δυνατότητας που προβλέπεται στο τελευταίο εδάφιο της υποσημείωσης στην ενότητα 4.3.2 στοιχείο α) του προσωρινού πλαισίου, οι νορβηγικές αρχές θα χρησιμοποιήσουν ως σημείο αναφοράς τις προμήθειες ασφαλείας που προβλέπονται στο παράρτημα του προσωρινού πλαισίου. Ανεξαρτήτως του εάν οι εγγυήσεις χορηγούνται υπέρ μικρομεσαίων ή μεγάλων επιχειρήσεων, το ετήσιο στοιχείο ενίσχυσης που απορρέει από την εγγύηση θα υπολογίζεται ως η διαφορά μεταξύ των προμηθειών ασφαλείας που προσδιορίζονται στο παράρτημα του τροποποιημένου προσωρινού πλαισίου και των ετήσιων προμηθειών που εφαρμόζουν οι νορβηγικές αρχές.
   2.3.   Εθνική νομική βάση για το μέτρο ενίσχυσης
   
   Τη νομική βάση αποτελεί το έγγραφο St.prp.nr. 1 (2008-2009) του Υπουργείου Εμπορίου και Βιομηχανίας, καθώς και επιστολή του Υπουργείου προς την Innovasjon Norge («Oppdragsbrev Innovasjon Norge»).
   
   Το καθεστώς θα τεθεί σε ισχύ μόλις εγκριθεί από την Αρχή.
   2.4.   Διαχείριση του καθεστώτος
   
   Το κοινοποιηθέν καθεστώς θα τελεί υπό τη διαχείριση της Innovasjon Norge.
   2.5.   Προϋπολογισμός και διάρκεια
   
   Οι νορβηγικές αρχές ανέφεραν ότι δεν είναι δυνατόν στην παρούσα φάση να καθοριστεί ετήσιος προϋπολογισμός για το κοινοποιηθέν μέτρο δεδομένου ότι ο γενικός προϋπολογισμός της Innovasjon Norge έχει αυξηθεί χωρίς να συγκεκριμενοποιηθούν οι πιστώσεις που θα διατεθούν για το κοινοποιηθέν πρόγραμμα.
   Ενισχύσεις βάσει του καθεστώτος μπορούν να χορηγηθούν έως τις 31 Δεκεμβρίου 2010.
   2.6.   Αποδέκτης
   
   Το καθεστώς ισχύει για μικρομεσαίες και μεγάλες επιχειρήσεις και καλύπτει ολόκληρη την επικράτεια της Νορβηγίας.
   Οι νορβηγικές αρχές επιβεβαίωσαν ότι δεν πρόκειται να χορηγηθούν στο πλαίσιο του καθεστώτος ενισχύσεις σε μεγάλες επιχειρήσεις που την 1η Ιουλίου 2008 ήταν προβληματικές κατά την έννοια του σημείου 2.1 των κατευθυντήριων γραμμών της Αρχής για τις κρατικές ενισχύσεις για τη διάσωση και αναδιάρθρωση προβληματικών επιχειρήσεων, ούτε σε ΜΜΕ που, την ίδια ημερομηνία, ήταν προβληματικές κατά την έννοια του άρθρου 1 παράγραφος 7 του γενικού κανονισμού απαλλαγής κατά κατηγορία.
   Το καθεστώς δύναται να εφαρμοστεί σε επιχειρήσεις που δεν ήταν προβληματικές κατά την ημερομηνία εκείνη, αλλά κατέστησαν προβληματικές στη συνέχεια συνεπεία της παγκόσμιας χρηματοπιστωτικής και οικονομικής κρίσης.
   2.7.   Τομεακό πεδίο εφαρμογής, εξαίρεση εξαγωγικών ενισχύσεων και ενισχύσεων που ευνοούν εγχώρια προϊόντα έναντι των εισαγομένων
   
   Το προσωρινό καθεστώς παροχής ενισχύσεων μικρού ύψους καλύπτει όλους τους τομείς, λαμβάνοντας υπόψη τις τομεακές εξαιρέσεις που θεσπίζονται στην ενότητα 4.2.2., σημείο 38 στοιχείο ζ) του προσωρινού πλαισίου. Εξαιρούνται οι εξαγωγικές ενισχύσεις και οι ενισχύσεις που ευνοούν εγχώρια προϊόντα και υπηρεσίες έναντι των εισαγομένων (ενότητα 4.2.2 στοιχείο δ) του προσωρινού πλαισίου).
   2.8.   Βασικά στοιχεία του καθεστώτος
   
   Οι νορβηγικές αρχές επιβεβαιώνουν ότι το νέο καθεστώς θα συμμορφώνεται πλήρως με τους όρους της ενότητας 4.2.2 του προσωρινού πλαισίου για τη χορήγηση συμβατών ενισχύσεων μικρού ύψους. Ειδικότερα:
   
               —
            
            
               Η ενίσχυση δεν πρέπει να υπερβαίνει τα 500 000 EUR, ακαθάριστο (δηλαδή πριν από την αφαίρεση φόρων ή άλλων επιβαρύνσεων) ανά επιχείρηση. Εφόσον η ενίσχυση χορηγείται με μορφή άλλη από την επιχορήγηση, το ποσό της ενίσχυσης είναι το ακαθάριστο ισοδύναμο επιχορήγησης της ενίσχυσης.
            
         
               —
            
            
               Πριν από τη χορήγηση της ενίσχυσης, η Innovasjon Norge λαμβάνει δήλωση από τις ενδιαφερόμενες επιχειρήσεις, σε γραπτή ή ηλεκτρονική μορφή, σχετικά με οποιαδήποτε άλλη ενίσχυση ήσσονος σημασίας και ενίσχυση βάσει του παρόντος μέτρου την οποία έλαβαν εντός του τρέχοντος φορολογικού έτους. Η Innovasjon Norge θα ελέγχει ότι η ενίσχυση δεν αυξάνει το συνολικό ποσό ενίσχυσης που έλαβε η επιχείρηση την περίοδο από την 1η Ιανουαρίου 2008 έως 31 Δεκεμβρίου 2010 πάνω από το όριο των 500 000 EUR.
            
         
               —
            
            
               Η ενίσχυση χορηγείται μέχρι τις 31 Δεκεμβρίου 2010.
            
         
               —
            
            
               Δεν επιτρέπεται η βάσει του καθεστώτος χορήγηση εξαγωγικών ενισχύσεων ή ενισχύσεων που ευνοούν εγχώρια προϊόντα έναντι εισαγομένων.
            
         
               —
            
            
               Σε περίπτωση που ενισχύσεις χορηγούμενες βάσει του υπό εξέταση μέτρου συνδυάζονται με άλλες συμβατές ενισχύσεις, πρέπει να τηρείται η ανώτατη ένταση ενίσχυσης που αναφέρεται στις σχετικές κατευθυντήριες γραμμές ή στους κανονισμούς απαλλαγής κατά κατηγορία.
            
         
               —
            
            
               Δεν πρόκειται να χορηγηθούν στο πλαίσιο του καθεστώτος ενισχύσεις σε μεγάλες επιχειρήσεις που την 1η Ιουλίου 2008 ήταν προβληματικές κατά την έννοια του σημείου 2.1 των κατευθυντήριων γραμμών της Αρχής για τις κρατικές ενισχύσεις διάσωσης και αναδιάρθρωσης προβληματικών επιχειρήσεων, ούτε σε ΜΜΕ που την ίδια ημερομηνία ήταν προβληματικές κατά την έννοια του άρθρου 1 παράγραφος 7 του γενικού κανονισμού απαλλαγής κατά κατηγορία, όπως ενσωματώθηκε στη συμφωνία ΕΟΧ.
            
         2.9.   Παρακολούθηση και υποβολή εκθέσεων
   
   Οι νορβηγικές αρχές επιβεβαιώνουν ότι θα τηρηθούν οι κανόνες παρακολούθησης και υποβολής εκθέσεων που θεσπίζει το προσωρινό πλαίσιο.
   II.   ΕΚΤΙΜΗΣΗ
   
   1.   Ύπαρξη κρατικών ενισχύσεων
   
   Το άρθρο 61 παράγραφος 1 της συμφωνίας ΕΟΧ αναφέρει τα εξής:
   
      «1.   Ενισχύσεις που χορηγούνται υπό οιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας, κατά το μέτρο που επηρεάζουν τις μεταξύ των συμβαλλομένων μερών συναλλαγές, εκτός αν η παρούσα συμφωνία ορίζει άλλως.»
   
   Το μέτρο αφορά κρατικούς πόρους δεδομένου ότι το κοινοποιηθέν καθεστώς χρηματοδοτείται από τον κρατικό προϋπολογισμό της Νορβηγίας. Το μέτρο είναι επιλεκτικό δεδομένου ότι χορηγείται μόνον σε ορισμένες επιχειρήσεις. Το μέτρο παρέχει πλεονέκτημα στους δικαιούχους διότι μέσω αυτού χορηγούνται μικρά ποσά ενίσχυσης τα οποία οι αποδέκτες δεν θα είχαν διαφορετικά στη διάθεσή τους. Το μέτρο επηρεάζει το εμπόριο μεταξύ κρατών του ΕΟΧ δεδομένου ότι το καθεστώς δεν περιορίζεται σε δικαιούχους δραστηριοποιούμενους σε τομείς στους οποίους δεν υφίσταται εμπόριο εντός ΕΟΧ.
   Υπό το πρίσμα των ανωτέρω, η Αρχή κατέληξε στο συμπέρασμα ότι το καθεστώς συνιστά κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.
   2.   Διαδικαστικές απαιτήσεις
   
   Σύμφωνα με το άρθρο 1 παράγραφος 3 του μέρους I του πρωτοκόλλου 3, «η Εποπτεύουσα Αρχή της ΕΖΕΣ ενημερώνεται εγκαίρως περί των σχεδίων που αποβλέπουν να θεσπίσουν ή να τροποποιήσουν τις ενισχύσεις, ώστε να δύναται να υποβάλει τις παρατηρήσεις της […]. Το ενδιαφερόμενο κράτος δεν δύναται να εφαρμόσει τα σχεδιαζόμενα μέτρα πριν η διαδικασία αυτή καταλήξει σε τελική απόφαση.»
   Με την κοινοποίηση του προσωρινού καθεστώτος παροχής ενισχύσεων μικρού ύψους με επιστολή της 2ας Απριλίου 2009 (με αριθ. 514308), οι νορβηγικές αρχές συμμορφώθηκαν με την απαίτηση κοινοποίησης. Επιπλέον ανέφεραν ότι δεν θα εφαρμόσουν το καθεστώς έως ότου αυτό εγκριθεί από την Αρχή και με τον τρόπο αυτόν θα συμμορφωθούν με την υποχρέωση «ακινητοποίησης».
   Επομένως, η Αρχή μπορεί να συμπεράνει ότι οι νορβηγικές αρχές έχουν τηρήσει τις υποχρεώσεις τους βάσει του άρθρου 1 παράγραφος 3 του μέρους I του πρωτοκόλλου 3.
   3.   Συμβατότητα της ενίσχυσης
   
   Η Αρχή εξέτασε τη συμβατότητα του κοινοποιηθέντος μέτρου με το άρθρου 61 παράγραφος 3 στοιχείο β) της συμφωνίας ΕΟΧ σε συνδυασμό με το προσωρινό πλαίσιο.
   Με τη θέσπιση του προσωρινού πλαισίου η Αρχή παραδέχθηκε (ενότητα 4.1 (33)) ότι «Λόγω της σοβαρότητας της τρέχουσας χρηματοπιστωτικής κρίσης, καθώς και των επιπτώσεών της στη συνολική οικονομία των κρατών ΕΖΕΣ, η Αρχή κρίνει ότι η χορήγηση ορισμένων κατηγοριών κρατικών ενισχύσεων, για περιορισμένο χρονικό διάστημα, είναι δικαιολογημένη για την αντιμετώπιση των δυσχερειών αυτών και ότι μπορεί να θεωρηθεί ότι οι ενισχύσεις αυτές συμβιβάζονται με τη λειτουργία της συμφωνίας ΕΟΧ κατά την έννοια του άρθρου 61 παράγραφος 3 στοιχείο β) της συμφωνίας.».
   Το κοινοποιηθέν μέτρο έχει σκοπό να συμβάλει στην αντιμετώπιση σοβαρής διατάραξης της οικονομίας ενός κράτους ΕΖΕΣ και είναι σχεδιασμένο να πληροί τις απαιτήσεις της επιπρόσθετης κατηγορίας ενισχύσεων («Περιορισμένο συμβιβάσιμο ποσό της ενίσχυσης») που περιγράφεται στην ενότητα 4.2.2 του προσωρινού πλαισίου.
   Η Αρχή θεωρεί ότι το κοινοποιηθέν μέτρο εκπληρώνει όλες τις προϋποθέσεις του προσωρινού πλαισίου. Ειδικότερα:
   
               —
            
            
               Το μέγιστο ποσό ενίσχυσης δεν θα υπερβαίνει το χρηματικό ισοδύναμο των 500 000 EUR ανά επιχείρηση (σύμφωνα με την ενότητα 4.2.2 στοιχεία α) και στ) του προσωρινού πλαισίου).
            
         
               —
            
            
               Η ενίσχυση χορηγείται υπό μορφή καθεστώτος (σύμφωνα με την ενότητα 4.2.2 στοιχείο β) του προσωρινού πλαισίου).
            
         
               —
            
            
               Η ενίσχυση χορηγείται σε επιχειρήσεις που δεν ήταν προβληματικές (13) την 1η Ιουλίου 2008. Μπορεί να χορηγηθεί σε επιχειρήσεις που δεν ήταν προβληματικές κατά την ημερομηνία αυτή αλλά κατέστησαν προβληματικές στη συνέχεια λόγω της παγκόσμιας χρηματοπιστωτικής και οικονομικής κρίσης (σύμφωνα με την ενότητα 4.2.2 στοιχείο γ) του προσωρινού πλαισίου).
            
         
               —
            
            
               Εξαιρούνται οι εξαγωγικές ενισχύσεις και οι ενισχύσεις που ευνοούν εγχώρια προϊόντα και υπηρεσίες έναντι των εισαγομένων (σύμφωνα με την ενότητα 4.2.2 στοιχείο δ) του προσωρινού πλαισίου).
            
         
               —
            
            
               Ενισχύσεις μπορούν να χορηγηθούν το αργότερο έως τις 31 Δεκεμβρίου 2010 (σύμφωνα με την ενότητα 4.2.2 στοιχείο ε) του προσωρινού πλαισίου).
            
         
               —
            
            
               Θα τηρηθούν οι κανόνες παρακολούθησης και υποβολής εκθέσεων που θεσπίζει το προσωρινό πλαίσιο (ενότητα 4.7 σημείο (59) του προσωρινού πλαισίου).
            
         Ως εκ τούτου η Αρχή θεωρεί ότι το κοινοποιηθέν μέτρο είναι αναγκαίο, κατάλληλο και αναλογικό για την αντιμετώπιση σοβαρής διατάραξης της οικονομίας ενός κράτους ΕΖΕΣ, όπως ορίζεται στην ενότητα 4.1 του προσωρινού πλαισίου.
   4.   Συμπέρασμα
   
   Βάσει της ανωτέρω εκτίμησης, η Αρχή κρίνει ότι το προσωρινό καθεστώς παροχής ενισχύσεων μικρού ύψους το οποίο προγραμματίζουν να εφαρμόσουν οι νορβηγικές αρχές συμμορφώνεται με το προσωρινό πλαίσιο και είναι συμβατό με τη λειτουργία της συμφωνίας ΕΟΧ κατά την έννοια του άρθρου 61 ΕΟΧ.
   Υπενθυμίζεται στις νορβηγικές αρχές η υποχρέωση τους, που απορρέει από το άρθρο 21 του μέρους II του Πρωτοκόλλου 3, σε συνδυασμό με το άρθρο 6 της απόφασης αριθ. 195/04/COL, να υποβάλλουν ετήσιες εκθέσεις σχετικά με την εφαρμογή του καθεστώτος.
   Υπενθυμίζεται επίσης στις νορβηγικές αρχές ότι όλα τα σχέδια τροποποίησης του εν λόγω καθεστώτος πρέπει να κοινοποιούνται στην Αρχή,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Εποπτεύουσα Αρχή της ΕΖΕΣ αποφάσισε να μην προβάλει αντιρρήσεις στο προσωρινό καθεστώς παροχής ενισχύσεων μικρού ύψους, βάσει του άρθρου 61 παράγραφος 3 στοιχείο β) της συμφωνίας ΕΟΧ.
   Άρθρο 2
   Η παρούσα απόφαση απευθύνεται στο Βασίλειο της Νορβηγίας.
   Άρθρο 3
   Το αγγλικό κείμενο της παρούσας απόφασης είναι το μόνο αυθεντικό.
   
      Βρυξέλλες, 20 Μαΐου 2009.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Kurt JÄGER
         
            Μέλος του Σώματος
         
      
   
   
      (1)  Εφεξής «η Αρχή».
   
      (2)  Εφεξής «η συμφωνία ΕΟΧ».
   
      (3)  Εφεξής «η συμφωνία περί Εποπτείας και Δικαστηρίου».
   
      (4)  Εφεξής «το Πρωτόκολλο 3».
   
      (5)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, δημοσιεύθηκαν στην Επίσημη Εφημερίδα της Ευρωπαϊκής Ένωσης
      ΕΕ L 231 της 3.9.1994, σ. 1 και στο Συμπλήρωμα για τον ΕΟΧ αριθ. 32 της 3.9.1994, σ. 1. Εφεξής «κατευθυντήριες γραμμές για τις κρατικές ενισχύσεις». Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύθηκε στον δικτυακό τόπο της Αρχής στην ακόλουθη διεύθυνση: http://www.eftasurv.int/fieldsofwork/fieldstateaid/guidelines/
   
      (6)  Εφεξής το προσωρινό πλαίσιο.
   
      (7)  ΕΕ L 15 της 20.1.2011, σ. 26, και Συμπλήρωμα ΕΟΧ αριθ. 3 της 20.1.2011, σ. 31.
   
      (8)  ΕΕ L 139 της 25.5.2006, σ. 37, και Συμπλήρωμα ΕΟΧ αριθ. 26, 25.5.2006, σ. 1, όπως τροποποιήθηκε με την απόφαση αριθ. 319/05/COL της 14ης Δεκεμβρίου 2005 (ΕΕ L 113 της 27.4.2006, σ. 24, και Συμπλήρωμα ΕΟΧ αριθ. 21 της 27.4.2006, σ. 46).
   
      (9)  Προκειμένου να αντιμετωπίσει τα προβλήματα που εμφανίσθηκαν στη νορβηγική αγορά εργασίας, η κυβέρνηση της χώρας τροποποίησε τον προϋπολογισμό του 2009 με το έγγραφο St.prp. nr. 37 (2008-2009) (λευκή βίβλο). Μολονότι το προσωρινό καθεστώς παροχής ενισχύσεων μικρού ύψους δεν αναφέρεται ρητά στο εν λόγω έγγραφο St.prp. nr. 37 (2008-2009) θα χρηματοδοτηθεί από την αύξηση του προϋπολογισμού για την Innovasjon Norge που προβλέπεται στην τροποποίηση.
   
      (10)  Ο εν λόγω κανονισμός ενσωματώθηκε στο παράρτημα XV (κρατικές ενισχύσεις) της συμφωνίας ΕΟΧ με την απόφαση της Μεικτής Επιτροπής του ΕΟΧ αριθ. 120/2008 (ΕΕ L 339 της 18.12.2008, σ. 111 και Συμπλήρωμα ΕΟΧ αριθ. 79 της 18.12.2008, σ. 20).
   
      (11)  Τα επιτόκια αναφοράς υπολογίζονται σύμφωνα με το κεφάλαιο για τη μέθοδο καθορισμού των επιτοκίων αναφοράς και προεξόφλησης των κατευθυντήριων γραμμών της Εποπτεύουσας Αρχής για τις κρατικές ενισχύσεις, όπως τροποποιήθηκαν από την απόφαση αριθ. 788/08/COL της Αρχής της 17ης Δεκεμβρίου 2008. Για να υπολογιστεί το ισχύον επιτόκιο αναφοράς προστίθενται τα κατάλληλα περιθώρια σε ένα βασικό επιτόκιο. Τα ισχύοντα βασικά επιτόκια δημοσιεύονται στον δικτυακό τόπο της Αρχής.
   
      (12)  Ο κανονισμός (ΕΚ) αριθ. 1998/2006 της Επιτροπής της 15ης Δεκεμβρίου 2006 για την εφαρμογή των άρθρων 87 και 88 της συνθήκης στις ενισχύσεις ήσσονος σημασίας (ΕΕ L 379 της 28.12.2006, σ. 5) ενσωματώθηκε στο παράρτημα XV (κρατικές ενισχύσεις) της συμφωνίας ΕΟΧ με την απόφαση της Μεικτής Επιτροπής του ΕΟΧ αριθ. 29/2007 (ΕΕ L 209 της 9.8.2007, σ. 52 και Συμπλήρωμα ΕΟΧ αριθ. 38 της 9.8.2007, σ. 34).
   
      (13)  Για μεγάλες επιχειρήσεις, βλέπε σημείο 2.1 των κατευθυντήριων γραμμών για τις κρατικές ενισχύσεις αναδιάρθρωσης προβληματικών επιχειρήσεων. Για ΜΜΕ, βλέπε άρθρο 1 παράγραφος 7 του ορισμού του γενικού κανονισμού απαλλαγής κατά κατηγορία.